*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Απριλίου 1986

για τη βελτίωση της αποτελεσματικότητας των γεωργικών διαρθρώσεων στις Κάτω Χώρες, σύμφωνα με τον κανονισμό (ΕΟΚ) αριθ. 797/85

(Το κείμενο στην ολλανδική γλώσσα είναι το μόνο αυθεντικό)

(86/177/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (1), και ιδίως το άρθρο 25 παράγραφος 3,

Εκτιμώντας:

ότι η ολλανδική κυβέρνηση ανακοίνωσε, σύμφωνα με το άρθρο 24 παράγραφος 4 του κανονισμού (ΕΟΚ) αριθ. 797/85, την απόφαση αριθ. 352 της 5ης Σεπτεμβρίου 1985 της διευθύνουσας επιτροπής του ιδρύματος που διαχειρίζεται το ταμείο ανάπτυξης και εξυγίανσης της γεωργικής οικονομίας σχετικά με την έκδοση του διατάγματος για τη βελτίωση των γεωργικών διαρθρώσεων, καθώς και την απόφαση αριθ. 356 της 5ης Δεκεμβρίου 1985 σχετικά με την έκδοση του διατάγματος που αφορά τη βελτίωση των γεωργικών διαρθρώσεων·

ότι, σύμφωνα το άρθρο 25 παράγραφος 3 του κανονισμού (ΕΟΚ) αριθ. 797/85, η Επιτροπή θα πρέπει να αποφασίσει εάν, ανάλογα με το βαθμό εγκυρότητας των αποφάσεων αριθ. 352 και αριθ. 356 που αναφέρονται στον προαναφερθέντα κανονισμό και λαμβανομένων υπόψη των στόχων του εν λόγω κανονισμού καθώς και τις απαραίτητες σχέσεις μεταξύ των διαφόρων μέτρων, πληρούνται οι προϋποθέσεις για τη χρηματοδοτική συμμετοχή της Κοινότητας·

ότι ο κυριότερος στόχος της κοινής δράσης που θεσπίζεται από τον κανονισμό (ΕΟΚ) αριθ. 797/85 είναι η συμβολή, μέσω ενός συστήματος ενισχύσεων στις επενδύσεις, στην ανάπτυξη των διαρθρώσεων των γεωργικών εκμεταλλεύσεων, και ιδίως στη βελτίωση των γεωργικών εισοδημάτων, καθώς και των συνθηκών διαβίωσης, εργασίας και παραγωγής στις γεωργικές εκμεταλλεύσεις ·

ότι το σύστημα ενισχύσεων στις επενδύσεις το οποίο προβλέπεται από τις διατάξεις των άρθρων 4, 5, 11 και 12 της απόφασης αριθ. 352, όπως τροποποιήθηκε από την απόφαση αριθ. 356, δύναται να ληφθεί υπόψη στο παρόν στάδιο της εξέλιξης της κοινής γεωργικής πολιτικής ως σύστημα ενίσχυσης που ανταποκρίνεται στους στόχους του κανονισμού (ΕΟΚ) αριθ. 797/85·

ότι, εντούτοις, η Επιτροπή επιφυλάσσεται του δικαιώματός της να προβεί, σε μεταγενέστερο στάδιο, σε επαλήθευση της εν λόγω εκτίμησης·

ότι η ειδική ενίσχυση για την πρώτη εγκατάσταση των νέων γεωργών, η οποία προβλέπεται στο άρθρο 14 της απόφασης αριθ. 352, όπως τροποποιήθηκε από την απόφαση αριθ. 356, πληροί τις προϋποθέσεις του άρθρου 7 του κανονισμού (ΕΟΚ) αριθ. 797/85·

ότι έχει ζητηθεί η γνώμη της Επιτροπής του ΕΓΤΠΕ για τις χρηματοδοτικές πτυχές του ζητήματος·

ότι τα μέτρα που προβλέπονται από την παρούσα απόφαση είναι σύμφωνα με τη γνώμη της Μόνιμης Επιτροπής επί των Διαρθρώσεων της Γεωργίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η απόφαση αριθ. 352 της διευθύνουσας επιτροπής του ιδρύματος που διαχειρίζεται το ταμείο ανάπτυξης και εξυγίανσης της γεωργικής οικονομίας, σχετικά με την έκδοση του διατάγματος για τη βελτίωση των διαρθρώσεων, όπως τροποποιήθηκε από την απόφαση αριθ. 356 της 5ης Δεκεμβρίου 1985, πληροί τις προϋποθέσεις για τη χρηματοδοτική συμμετοχή της Κοινότητας στην κοινή δράση που αναφέρεται στο άρθρο 1 του κανονισμού (ΕΟΚ) αριθ. 797/85.

2. Η χρηματοδοτική συμμετοχή της Κοινότητας, όσον αφορά τις ενισχύσεις στις επενδύσεις, περιορίζεται στις ενισχύσεις που χορηγούνται πριν από τις 31 Δεκεμβρίου 1986.

Άρθρο 2

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 9 Απριλίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 93 της 30. 3. 1985, σ. 1